Pärnu Uue Kunsti muuseumis saab tutvuda Juss Piho viimase aasta jooksul valminud maalidega.
Näitusel "Raport" eksponeeritud töödel võib märgata kunstniku liikumist mahulisuse ja suurema maalilise vabaduse suunas, vahendas "Aktuaalne kaamera". Kunstnik püüdleb lihtsuse poole, kadunud on läbitöödeldud pinnad ning figuurid on muutunud selgepiirilisteks.
Võte, millega Piho endiselt vaataja pildi ette naelutab, seisneb peatatud hetke kujutamises. Kunstnik ütleb, et maalide pealkirjad on tema enda jaoks ning vaatajal ei tasuks neid väga tõsiselt võtta.
"Ma võin rääkida kümme erinevat lugu ühe pildi kohta," ütles Piho ning tõdes, et sisemaailm, mille ajendil ta maalib, jäägu pigem saladuseks. "Iga vaataja leiab oma visiooni ja mõtte, mida ta sealt pildilt näeb, mina ei sunni kunagi peale."
Juss Piho näitus "Raport" jääb Pärnu Uue Kunsti muuseumis avatuks kuni 27. novembrini.
Toimetaja: Kaspar Viilup
Allikas: "Aktuaalne kaamera"